उद्योग जगत के आंकड़े तय करेंगे बाजार की चाल  
बाजार की नजर व्यापार एवं विनिर्माण क्षेत्र के आंकड़ों के अलावा वाहन एवं सीमेंट की बिक्री के आंकड़ों पर होगी, जिससे बाजार की चाल तय होगी।
शेयर बाजारों में इस सप्ताह तेजी का रुख बरकरार रहने की उम्मीद है। बाजार की नजर व्यापार एवं विनिर्माण क्षेत्र के आंकड़ों के अलावा वाहन एवं सीमेंट की बिक्री के आंकड़ों पर होगी, जिससे बाजार की चाल तय होगी।  शेयर बाजार के विशेषज्ञों का मानना है कि विगत दो लगातार सप्ताह में कमजोरी का रुख प्रदर्शित करने के बाद 26 जून को समाप्त हुए सप्ताह में शेयर बाजार में फिर से तेजी की बयार लौट आई। आईआईएफएल के इंडिया प्राइवेट क्लाइंट के शोध प्रमुख अमर अंबानी ने कहा, वायदा एवं विकल्प खंड की समयसीमा की समाप्ति से पूर्व बाजार की गतिविधियां हलचल भरी रह सकती हैं और इसमें उतार- चढ़ाव का रुख देखने को मिल सकता है।  1 जुलाई कारोबार के आखिरी दिनन पड़ रहा है, इसलिए बाजार ऑटो और सीमेंट की बिक्री के आंकड़ों के अलावा व्यापार एवं विनिर्माण के आर्थिक आंकड़ों पर नजदीकी निगाह रखेगा। पिछले सप्ताह के दौरान बंबई शेयर बाजार का 30 शेयरों पर आधारित सेंसेक्स 370.15 अंक अथवा दो प्रतिशत की तेजी के साथ 18,240.68 अंक पर बंद हुआ।  विश्लेषकों की राय है कि वैश्विक घटनाक्रमों का स्थानीय कारोबार की धारणा में कुछ असर रहेगा। निवेशकों की निगाह यूनान और अमेरिका के आर्थिक आंकड़ों के साथ चीन के विनिर्माण पीएमआई आंकड़ों पर रहेगी।  सरकार ने डीजल कीमतों में तीन रुपये प्रति लीटर, घरेलू रसोई गैस के दाम 50 रुपये प्रति सिलिंडर और किरोसिन के दाम दो रुपये प्रति लीटर बढ़ा दिया, जबकि कच्चा तेल और इसके उत्पादों पर सीमा शुल्क और आबकारी शुल्क में कटौती की।  बाजार सूत्रों ने कहा कि सरकार की तेल मूल्यों में वृद्धि की नीति बाजार के रुख को प्रभावित करेगा। साथ ही उन्होंने कहा कि डीजल और एलपीजी के दाम में की गई बढ़ोतरी को बाजार अच्छे रुख से अपनाएगा।  मोतीलाल ओसवाल सिक्योरिटीज के टेक्नीकल इक्विटीज के सहायक उपाध्यक्ष और वरिष्ठ विश्लेषक पराग डॉक्टर ने कहा, कच्चे तेल मूल्यों में गिरावट और वैश्विक बाजारों में सुधार के बाद हमें बाजार में तेजी के जारी रहने की उम्मीद है।  वित्तवर्ष 2012 के पहली तिमाही के कार्यपरिणामों के आने के कुछ सप्ताह रह जाने को देखते हुए कई अग्रिम पंक्ति के और मिड कैप शेयरों दाम आकर्षक मूल्य पर उपलब्ध हैं। मॉनसून की स्थिति में सुधार भी एक महत्वपूर्ण पहलू है, जो बाजार के रुख पर असर डालेगा।